Source: https://www.rup.ee/pluss/e-ajakiri/05-14-2014/esindus-iguse-t-endamine
Timestamp: 2020-02-16 18:54:48+00:00
Document Index: 3349248

Matched Legal Cases: ['§ 116', 'kohus ', 'kohus ', 'kohus ', 'kohus ', '§ 116', 'kohus ', 'kohus ', 'kohus ', 'kohus ', 'kohus ']

Esindusõiguse tõendamine - Pluss
http://www.nc.ee/?id=11&tekst=RK/3-2-1-79-14
Riigikohtu 15.10.2014 lahend nr 3-2-1-79-14
TsÜS § 116 lg 2
Pooled vaidlevad selle üle, kas hageja sõlmis kostjaga vanasõidukite rendilepingu ning kas kostja on lepingust tulenevaid kohustusi rikkunud. Maakohus leidis, et hagejaga sõlmitud rendilepingu teiseks pooleks ei olnud kostja. See tulenes maakohtu arvates esitatud tõenditest, mille järgi hageja pidi olema ja ka oli teadlik, et kostja ei sõlminud rendilepingut enda nimel. Maakohus jättis hagi rahuldamata ja ringkonnakohus keeldus hageja apellatsioonkaebust menetlusse võtmast. Hageja esitas määruskaebuse.
Praeguses vaidluses on maakohus jaotanud valesti tõendamiskoormuse. Üldise tõendamiskoormuse reegli kohaselt peab kumbki pool tõendama neid asjaolusid, millel põhinevad tema nõuded ja väited. Seega tuleb kostjal tõendada, et ta ei sõlminud lepingut ise, vaid esindas teist isikut. Tsiviilseadustiku üldosa seaduse § 116 lg 2 kohaldamine eeldab, et majandus- või kutsetegevuses teise isiku nimel tehingu tegemisel peab olema tehingu teisele poolele äratuntav, millise teise isiku ettevõttes või kutsetegevuses isik tegutseb.
Kuigi kohtutoimikust ei nähtu, et maakohus oleks pooltele teatavaks teinud, mis osas maakohus tavamenetlusest kõrvale kaldub, ei järeldu sellest, et maakohus ei lahendanud asja lihtmenetluses. Seda ei mõjuta asjaolu, et maakohus ei teinud asja menetlemisel lihtsustusi ega märkinud ka otsuses, et kaebust selle peale ei pruugi ringkonnakohus menetleda. Ka on võimalik lihtmenetlus korraldada kirjalikus menetluses.